Rusuhan kembali ‘hantui’ Hong Kong
HONG KONG: Hong Kong
kembali berdepan rusuhan antikerajaan ketika wabak Covid-19 semakin pulih,
menyebabkan polis terpaksa menggunakan penyembur lada untuk menyuraikan peserta
terbabit di sebuah pusat beli-belah pada cuti umum Hari Pekerja, semalam. Demonstrasi itu
bagaimanapun gagal mencatat jumlah penyertaan besar yang diharapkan penganjur,
dan pihak polis tidak berdepan sebarang masalah menyuraikan penunjuk perasaan
berkenaan. Namun, ia memberi
petunjuk bahawa kemelut politik Hong Kong belum berakhir dan hanya ‘berehat’
seketika susulan pandemik Covid-19. Peserta mula berhimpun
di ruang atrium sebuah plaza di Sha Tin, kira-kira jam 7 petang semalam, sambil
menyanyikan lagu rasmi gerakan antikerajaan dikenali sebagai ‘Glory to Hong
Kong’. Pada mulanya, polis
sekadar mengarahkan peserta bersurai dan menutup lokasi kejadian, termasuk di
tingkat atas plaza terbabit, sambil memberi amaran bahawa tindakan mereka itu
melanggar larangan berhimpun yang dikuatkuasakan, baru-baru ini. Perusuh kemudian
melaungkan slogan antikerajaan dan terbabit dalam beberapa pergaduhan dengan
polis, menyebabkan pihak berkuasa terpaksa menggunakan penyembur lada. Pasukan polis di
seluruh bandar ini diletakkan dalam keadaan bersiap sedia setelah mesej
menggesa orang ramai berhimpun di Mong Kok, Causeway Bay, Sai Ying Pun, Tai Po
dan Kwun Tung, tular minggu ini. Gesaan itu dibuat
selepas polis menolak permohonan mengadakan perhimpunan Hari Pekerja, dengan
memberikan risiko kesihatan sebagai faktor. Sebagai alternatif,
pembangkang daripada Persekutuan Kesatuan Pekerja merancang untuk menubuhkan 50
gerai jalanan bagi mempromosikan hak pekerja. – AFP  
See author's posts
